ענקית הטכנולוגיה וואווי ממשיכה להרים את הרמה, ונראה כי מכשיר הדגל הבא שלה, ה-Huawei Mate 30 Pro, את זה היא צפויה לחשוף מאוחר יותר השנה, יגיע עם טעינה המהירה אפילו יותר מזו שראינו בדגמי ה-Huawei Mate 20 Pro וה-Huawei P30 Pro. זוג המכשירים המוזכרים מסוגלים להרים את רמת הסוללה שלהם מ-0 ל-70 תוך חצי שעה בלבד, אך מתברר כי הנתון המרשים הזה אינו מספיק לחברה.
על פי הדיווח האחרון אודות המכשיר, אנחנו מגלים כי וואווי עתידה לשלב בתוכו את מערכת השבבים Kirin 985 החדשה, אשר מיוצרת בתהליך חסכוני יותר המאפשר ביצועים משופרים וחיסכון מירבי בחשמל. גודל הייצור עדיין יעמוד על 7 ננו-מטר, אך עקב העובדה שוואווי עוברת לתהליך ייצור הנקרא Flip-Chip Package-on-Package (ר”ת FC-PoP), בנוסף להיותו מיוצר בתהליך EUV (ר”ת Extreme UltraViolet), אנחנו מקבלים צפיפות טרנזיסטורים טובה יותר ב-20 אחוזים בהשוואה לזו שהוצגה בדור הקודם.
יחד עם הדברים הללו, החל מסדרת ה-Mate הבאה וואווי מתכננת להפוך את כל מכשיריה לתומכים ברשת הדור החמישי (5G), זאת באמצעות שילוב של מודם ה-Balong 5000 בכל סדרת המייט הבאה. עוד בגזרה הטכנית מסופר לנו על מסך 6.71 אינץ’ שיכבוש את חלקו הקדמי של המכשיר, וזה יגיע אל וואווי דרך מפעלי חברת BOE אשר ייצרה עבורה את המסכים גם בסדרת המייט הקודמת.
גזרת הסוללה של הסמארטפון הבא צפויה להתגאות בסוללה בקיבולת 4200 מיליאמפר/שעה, עם תמיכה בטעינה סופר מהירה בהספק של 55 וואט, לעומת 40 וואט בדור הקודם. גם מערך הצילום עתיד לקבל שיפור, ובדור הבא נדלג היישר אל 4 מצלמות בהשוואה למערך הצילום המשולש אותו מצאנו בסדרת ה-Huawei Mate 20.
מידע אודות תאריך ההכרזה או זמינות המכשירים אינו זמין בשלב זה.